Datgelu'r frwydr dros addysg Gymraeg ac yn erbyn Education First gan addysgwr 'Stalinaidd' Dyfed
by Gwenllian 8/05/2018 | 2:05 0 Posted in Digwyddiadau, Hanes, Llyfrau, Newyddion, Pobl
Ar 10 Mai 2018 cyhoeddir hunangofiant gan un o ffigyrau amlycaf y byd addysg yng ngorllewin Cymru sy'n tystio i'r newidiadau mawr a fu yn y Fro Gymraeg yn ystod chwarter olaf yr ugeinfed ganrif dan ddylanwad y mewnfudo.
Yn y gyfrol, Agor Cloriau: Atgofion Addysgwr, mae John Phillips, brodor o ardal Llanbed, yn cyfeirio at y newidiadau yng nghymeriad ieithyddol llawer o'r ysgolion bach gwledig mewn cyfnod o ugain mlynedd. Fel dirprwy ac yna cyfarwyddwr addysg sir Aberteifi bu'n rhaid wynebu gwrthwynebiad chwyrn o blaid y Language Freedom Movement yn Aberystwyth wrth geisio cryfhau polisi iaith y sir. Dangoswyd llawer o elyniaeth hefyd yn erbyn sefydlu ysgol ddwyieithog Penweddig yn arbennig o gyfeiriad y Blaid Lafur leol. Ond llwyddwyd i wrthsefyll y casineb a ddaeth i'r amlwg. Yn ystod ei gyfnod fel Cyfarwyddwr Addysg Dyfed sefydlwyd pump ysgol ddwyieithog arall sef Ysgol y Strade, Ysgol Bro Myrddin, Ysgol Maesyryrfa, Ysgol Dyffryn Teifi ac Ysgol y Preselau. Bu tipyn o wrthwynebiad ynglŷn a'r ddwy olaf a chafwyd llawer o anghydfod yn enwedig yng ngogledd Sir Benfro.
Bydd Agor Cloriau, hunangofiant John Phillips yn cael ei lansio'n swyddogol yng Nghapel Shiloh, Llanbedr Pont Steffan ar nos Iau 10 Mai am 7 o'r gloch yng nghwmni Lyn Ebenezer a Hag Harris. Bydd Goronwy Evans yn cadeirio'r noswaith, gyda cherddoriaeth gan Kees Huysmans. Croeso cynnes i bawb!
Bydd John Phillips hefyd yn trafod ei gyfrol am 1.30 yp yn Yr Atom ar ddydd Sadwrn 12 Mai, yn rhan o'r Fedwen Lyfrau yng Nghaerfyrddin. Croeso cynnes i bawb!